Ses lede van een gesin brand doodDie brand het vroeg Woensdagoggend ontstaan. (Foto: Greater Oudtshoorn Municipality/Facebook) Ses lede van dieselfde gesin, insluitend ŉ kleuter, is Woensdag dood toe ŉ tydelike struktuur in Kanaalweg in Oudtshoorn aan die brand geraak het. Sers. Christopher Spies, polisiewoordvoerder, sê die liggame van vyf volwassenes en ŉ tweejarige kind is Woensdag om 03:00 in die puin van die verwoeste struktuur aangetref. Volgens die plaaslike munisipaliteit was die oorledenes aan die slaap toe die struktuur aan die brand geraak het. “Die gesin se bure kon nie toegang tot die brandende struktuur kry om hulp te verleen nie,” lui die munisipaliteit se verklaring. Paramedici het by hul aankoms op die toneel die gesinslede dood verklaar. Die oorsaak van die brand is nog nie bekend nie, maar die polisie het ŉ geregtelike doodsondersoek van stapel gestuur en ondersoek die saak verder. Die identiteit van die oorledenes is nog nie bekendgemaak nie. Zoe Tyatya, ŉ wyksraadslid, is besig om hulp aan die gesin te koördineer. Mense wat hulp wil verleen kan Tyatya by 063 644 5495 bereik. Volgens Spies is die polisie al vroegoggend in Bongolethu doening nadat talle ander tydelike strukture daar ook aan die brand geraak het. Daar is nie enige ander noodlottige beserings aangemeld nie. Die burgemeester en munisipale bestuurder, Chris Macpherson en Walter Hendricks, het Woensdag dele van die verwoeste woongebied besoek. Die burgemeester en munisipale bestuurder het die gebied besoek. (Foto: Greater Oudtshoorn Municipality/Facebook)